CELEX: 32011D0890
Language: et
Date: 2011-12-22 00:00:00
Title: 2011/890/EL: Komisjoni rakendusotsus, 22. detsember 2011 , milles sätestatakse eeskirjad e-tervise eest vastutatavate riiklike asutuste võrgustiku loomiseks, haldamiseks ja toimimiseks

28.12.2011   
            
            
               ET
            
            
               Euroopa Liidu Teataja
            
            
               L 344/48
            
         KOMISJONI RAKENDUSOTSUS,
   22. detsember 2011,
   milles sätestatakse eeskirjad e-tervise eest vastutatavate riiklike asutuste võrgustiku loomiseks, haldamiseks ja toimimiseks
   (2011/890/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 9. märtsi 2011. aasta direktiivi 2011/24/EL patsiendiõiguste kohaldamise kohta piiriüleses tervishoius, (1) eriti selle artikli 14 lõiget 3,
   ning arvestades järgmist:
   
               (1)
            
            
               Direktiivi 2011/24/EL artikliga 14 on liidule antud ülesanne toetada ja soodustada koostööd ja teabe vahetamist liikmesriikide vahel vabatahtlikus võrgustikus, mis ühendab liikmesriikide määratud riiklikke asutusi, kes vastutavad e-tervise eest (edaspidi „e-tervise võrgustik”).
            
         
               (2)
            
            
               Vastavalt direktiivi 2011/24/EL artikli 14 lõikele 3 on komisjon kohustatud vastu võtma vajalikud eeskirjad e-tervise võrgustiku loomiseks, juhtimiseks ja läbipaistvaks toimimiseks.
            
         
               (3)
            
            
               E-tervise võrgustikus osalemine on vabatahtlik ja liikmesriikidel peaks olema võimalus võrgustikuga igal ajal liituda. Korralduslikel kaalutlustel peaksid e-tervise võrgustikus osaleda soovivad liikmesriigid komisjonile oma soovist teatama.
            
         
               (4)
            
            
               Võrgustikus osalevate liikmesriikide esindajate, ekspertide ja vaatlejate isikuandmeid tuleks töödelda vastavalt Euroopa Parlamendi ja nõukogu 24. oktoobri 1995. aasta direktiivile 95/46/EÜ üksikisikute kaitse kohta isikuandmete töötlemisel ja selliste andmete vaba liikumise kohta (2) ning Euroopa Parlamendi ja nõukogu 12. juuli 2002. aasta direktiivile 2002/58/EÜ, milles käsitletakse isikuandmete töötlemist ja eraelu puutumatuse kaitset elektroonilise side sektoris (eraelu puutumatust ja elektroonilist sidet käsitlev direktiiv) (3).
            
         
               (5)
            
            
               Nõukogu 2009. aasta järeldustes ohutu ja tõhusa tervishoiu kohta e-tervise abil kutsuti üles e-tervise ühtlustamisele ELi ja riikide tervisestrateegiate ja -vajadustega, kaasates selleks otseselt riikide tervisekaitseasutused. Selle saavutamiseks kutsuti nõukogu järeldustes samuti üles kõrgetasemelise juhtimismehhanismi väljatöötamisele ning selleks käivitati Rahvatervise Programmi (4) ja konkurentsivõime ja innovatsiooniprogrammi info- ja kommunikatsioonitehnoloogia poliitika toetusprogrammi (5) raames vastavalt ühismeede (6) ja temaatiline võrgustik (edaspidi „ühismeede” ja „temaatiline võrgustik”). Et tagada liidu tasandil e-tervise valdkonnas tehtava töö koordineerimine, ühtsus ja järjepidevus ning vältimaks töö kattumist, on asjakohane tagada eelnimetatud kõrgetasemelise mehhanismi töö jätkamine e-tervise võrgustiku raames (kui see töö vastab võrgustikule direktiivi 2011/24/EL artikli 14 lõikega 2 püstitatud eesmärkidele) ning siduda ühismeede ja temaatiline võrgustik e-tervise võrgustikuga.
            
         
               (6)
            
            
               Käesoleva otsusega ettenähtud meetmed on kooskõlas direktiivi 2011/24/EL artikli 16 kohaselt asutatud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Reguleerimisese
   Käesoleva otsusega kehtestatakse vastavalt direktiivi 2011/24/EL artikli 14 lõikele 1 e-tervise eest vastutavate riiklike asutuste võrgustiku loomiseks, juhtimiseks ja toimimiseks vajalikud eeskirjad.
   Artikkel 2
   Ülesanne
   1.   E-tervise võrgustik järgib direktiivi 2011/24/EL artikli 14 lõikes 2 püstitatud eesmärke.
   2.   Nende eesmärkide saavutamiseks teeb e-tervise võrgustik tihedat koostööd ühismeetme ja temaatilise võrgustikuga ning lähtub nende raames saavutatud tulemustest.
   Artikkel 3
   Liikmesus ja liikmeks saamine
   1.   Liikmeks saavad e-tervise võrgustikus osalevate liikmesriikide määratud e-tervise eest vastutavad riiklikud asutused.
   2.   E-tervise võrgustikus osaleda soovivad liikmesriigid teatavad komisjonile kirjalikult oma soovist ning direktiivi 2011/24/EL artikli 14 lõike 1 kohaselt määratud e-tervise eest vastutava riikliku asutuse.
   3.   Iga e-tervise eest vastutav riiklik asutus määrab ühe e-tervise võrgustiku töös osaleva esindaja ja asendusesindaja ning edastab selle teabe komisjonile.
   4.   Liikmesriikide ametiasutuste nimed võib avaldada komisjoni eksperdirühmade ja muude sarnaste üksuste registris (edaspidi „register”).
   5.   E-tervise võrgustikus osalevate liikmesriikide esindajate, ekspertide ja vaatlejate isikuandmeid kogutakse, töödeldakse ning avaldatakse vastavalt direktiividele 95/46/EÜ ja 2002/58/EÜ.
   Artikkel 4
   E-tervise võrgustiku ja komisjoni vahelised vastastikused suhted
   1.   Komisjon võib konsulteerida e-tervise võrgustikuga mis tahes liidu e-tervise süsteemi käsitlevas küsimuses, eelkõige juhul, kui seda on tarvis ühismeetmele ja temaatilisele võrgustikule juhiste andmiseks.
   2.   Iga e-tervise võrgustiku liige võib vajaduse korral soovitada komisjonil e-tervise võrgustikuga konkreetses küsimuses konsulteerida.
   Artikkel 5
   Kodukord
   Pärast võrgustikus osalevate liikmesriikidega konsulteerimist võtab e-tervise võrgustik komisjoni talitluste ettepaneku alusel liikmete lihthäälteenamusega vastu oma kodukorra.
   Artikkel 6
   Tegevus
   1.   E-tervise võrgustik võib luua allrühmi, kes võrgustiku määratletud volituste alusel tegelevad teatavate konkreetsete küsimustega. Kui allrühmade ülesanded on täidetud, saadetakse need laiali.
   2.   E-tervise võrgustik võtab vastu mitmeaastase tegevuskava ning vahendi selle rakendamise hindamiseks.
   3.   E-tervise võrgustiku liikmed ja nende esindajad ning ka kutsutud eksperdid ja vaatlejad järgivad asutamislepingu artiklis 339 ja selle rakenduseeskirjades sätestatud ametisaladuse hoidmise kohustust ning ka komisjoni 29. novembri 2001. aasta otsuse 2001/844/EÜ, ESTÜ, Euratom (millega muudetakse komisjoni töökorda) lisas sätestatud komisjoni turvaeeskirju seoses ELi salastatud teabe kaitsmisega (7). Kõnealuste nõuete rikkumise korral võib e-tervise võrgustiku eesistuja võtta asjakohaseid meetmeid.
   Artikkel 7
   E-tervise võrgustiku sekretariaat
   1.   Komisjon tagab e-tervise võrgustikule sekretariaaditeenused.
   2.   Muud komisjoni ametnikud, kes tunnevad menetluse vastu huvi, võivad osaleda e-tervise võrgustiku või selle alamrühmade koosolekutel.
   3.   Komisjon avaldab e-tervise võrgustiku tegevuse kohta asjakohast teavet kas registri kaudu või registrist asjakohasele veebisaidile viitava lingi kaudu.
   Artikkel 8
   Kohtumiste kulud
   1.   Komisjon ei maksa e-tervise võrgustikus osalejatele osutatud teenuste eest tasu.
   2.   Komisjon hüvitab komisjonis kehtiva korra kohaselt osalejate sõidu- ja elamiskulud, mis tekivad seoses e-tervise võrgustiku tegevuses osalemisega.
   Kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 9
   Jõustumine
   Käesolev otsus jõustub järgmisel päeval pärast selle avaldamist Euroopa Liidu Teatajas.
   
      Brüssel, 22. detsember 2011
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 88, 4.4.2011, lk 45.
   
      (2)  EÜT L 281, 23.11.1995, lk 31.
   
      (3)  EÜT L 201, 31.7.2002, lk 37.
   
      (4)  Euroopa Parlamendi ja nõukogu otsus nr 1350/2007/EÜ, 23. oktoober 2007, millega kehtestatakse ühenduse teine tervisevaldkonna tegevusprogramm (2008–2013) (ELT L 301, 20.11.2007, lk 3).
   
      (5)  Euroopa Parlamendi ja nõukogu 24. oktoobri 2006. aasta otsus nr 1639/2006/EÜ, millega kehtestatakse konkurentsivõime ja uuendustegevuse raamprogramm (2008–2013).
   
      (6)  Algatuse „Euroopa e-tervise juhtimine” ühismeetmed; komisjoni otsus, 27. oktoober 2010, K(2010)7593 teise terviseprogrammi raames toetuste andmise kohta 2010. aastal, lepingu number 2010/2302.
   
      (7)  EÜT L 317, 31.12.2001, lk 1.